KLASA: UP/I-034-02/24-01/77

URBROJ: 711-02-02/05-2024-06

Zagreb, 22. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Petra Sprčića, OIB: …, člana Uprave trgovačkog društva Hrvatska elektroprivreda d.d.,** na 69. sjednici održanoj 22. siječnja 2025., donosi sljedeću

 **ODLUKU**

1. **Istovremenim primanjem plaće i dodatne naknade za obnašanje javne dužnosti u sljedećim neto iznosima:**
* **u 2018. godini - životnog osiguranja u iznosu od 2.452,42 eura, bona za Uskrs u iznosu od 53,09 eura, poticaja pokrovitelja (dobrovoljni mirovinski fond) u iznosu od 159,27 eura, dara za dijete u iznosu od 159,27 eura i dopunskog zdravstvenog osiguranja u iznosu od 72,34 eura;**
* **u 2019. godini – životnog osiguranja u iznosu od 2.460,85 eura, bona za Uskrs u iznosu od 53,09 eura, poticaja pokrovitelja (dobrovoljni mirovinski fond) u iznosu od 159,27 eura, dara za dijete u iznosu od 159,27 eura i dopunskog zdravstvenog osiguranja u iznosu od 86,76 eura**
* **u 2020. godini - životnog osiguranja u iznosu od 2.517,89 eura, nagrade za radne rezultate u iznosu od 617,16 eura, bona za Uskrs u iznosu od 13,27 eura, poticaja pokrovitelja (dobrovoljni mirovinski fond) u iznosu od 191,12 eura, dara za dijete u iznosu od 159,27 eura, jubilarne nagrade u iznosu od 331,81 eura, prigodne nagrade (regres) u iznosu od 311,90 eura i dopunskog zdravstvenog osiguranja u iznosu od 79,53 eura;**
* **u 2021. godini - životnog osiguranja u iznosu od 2.489,89 eura, nagrade za radne rezultate u iznosu od 663,62 eura, bona za Uskrs u iznos od 79,63 eura, poticaja pokrovitelja (dobrovoljni mirovinski fond) u iznosu od 191,12 eura, dara za dijete u iznosu od 159,27 eura, prigodne nagrade (regres) u iznosu od 331,81 eura i dopunskog zdravstvenog osiguranja u iznosu od 60,71 eura,**
* **u 2022. godini - životnog osiguranja u iznosu od 2.500,08 eura, nagrade za radne rezultate u iznosu od 663,62 eura, bona za Uskrs u iznosu od 79,63 eura, poticaja pokrovitelja (dobrovoljni mirovinski fond) u iznosu od 191,12 eura, dara za dijete u iznosu od 159,27 eura, prigodne nagrade (regres) u iznosu od 331,81 eura i dopunskog zdravstvenog osiguranja u iznosu od 78,04 eura,**
* **u 2023. godini - životnog osiguranja u iznosu od 2.500,00 eura, nagrade za radne rezultate u iznosu od 995,42 eura, bona za Uskrs u iznosu od 79,63 eura, poticaja pokrovitelja (dobrovoljni mirovinski fond) u iznosu od 318,53 eura, dara za dijete u iznosu od 132,73 eura, prigodne nagrade (regres) u iznosu od 663,62 eura i dopunskog zdravstvenog osiguranja u iznosu od 101,81 eura,**
* **u 2024. godini - bona za Uskrs u iznosu od 132,72 eura, prigodne nagrade (regres) u iznosu od 331,81 eura i dopunskog zdravstvenog osiguranja u iznosu od 42,08 eura,**

**obveznik Petar Sprčić, član Uprave trgovačkog društva Hrvatska elektroprivreda d.d., počinio je povredu članka 7. stavka 1. točke d) ZSSI-a.**

1. **Propustom da po pisanom pozivu Povjerenstva u danom roku priloži odgovarajuće dokaze u odnosu na nerazmjer između prijavljene imovine iz izvješća o imovinskom stanju dužnosnika od 20. siječnja 2021. te stanja imovine kako proizlazi iz podataka pribavljenih od nadležnih tijela, i to u dijelu „Podaci o nekretninama“, u odnosu na nekretninu – dvorište, upisan u k.o. Zagreb, zk.ul. …, suvlasništvo obveznika i bračnog druga obveznika s trećom osobom, za koju je obveznik prijavio da je površine 44 m², dok iz zemljišnoknjižnog uloška proizlazi kako je ista nekretnina površine 29 m², obveznik Petar Sprčić, član Uprave trgovačkog društva Hrvatska elektroprivreda d.d., počinio je povredu članka 29. ZSSI-a u vezi s odredbama članka 10., članka 11. i članka 12. stavka 3. toga Zakona.**
2. **Za povrede iz točaka I. i II. ove izreke, obvezniku Petru Sprčiću izriče se novčana sankcija iz članka 48. stavka 1. točke 2. ZSSI-a u iznosu od 5.000,00 eura.**
3. **Nalaže se obvezniku Petru Sprčiću da u roku od 15 dana od zaprimanja ove Odluke uplati novčanu sankciju iz točke III. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-03477.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je 6. srpnja 2021. otvorilo predmet provjere imovinskih kartica obveznika Petra Sprčića po službenoj dužnosti, u odnosu na informacije na koje upućuje medijski članak na internetskom portalu www.index.hr, objavljen 14. ožujka 2021. Iz istoga proizlazi kako se dovodi u pitanje točnost tada prijavljenih podataka u imovinskoj kartici obveznika u odnosu na plaću obveznika i bračnog druga obveznika, kao i naznačenih nekretnina.

Člankom 3. stavkom 1. točkom 37. Zakona o sprječavanju sukoba interesa („Narodne novine“, broj 143/21., 26/11., 12/12.,126/12., 48/13., 57/15. i 98/19., u daljnjem tekstu: ZSSI/11), na snazi do 24. prosinca 2021., bilo je propisano da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona.

Člankom 3. stavkom 1. točkom 39. ZSSI-a, na snazi od 25. prosinca 2021., propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu spomenutog Zakona.

Uvidom u Registar obveznika, kojega ustrojava i vodi Povjerenstvo, utvrđeno je kako je obveznik Petar Sprčić, u relevantnom razdoblju za ovaj predmet, obnašao dužnost člana Uprave trgovačkog društva Hrvatska elektroprivreda d.d. u razdoblju od 1. siječnja 2018. do 31. prosinca 2021., a od 1. siječnja 2022. ponovno obnaša istu dužnost.

Slijedom navedenog, Petar Sprčić, povodom obnašanja navedenih dužnosti, bio je obvezan postupati sukladno odredbama ranije važećeg ZSSI/11-a, a nakon toga i sukladno obvezama ZSSI-a koji je stupio na snagu 25. prosinca 2021.

U tijeku postupka izvršen je uvid u medijski članak objavljen na internetskom portalu [index.hr](http://www.index.hr) dana 14. ožujka 2021., Registar obveznika, rezultate provedene redovite provjere u predmetu Povjerenstva KLASA: 034-13/24-01/8, dopis trgovačkog društva Hrvatska elektroprivreda d.d. od 13. kolovoza 2024. s prilogom te Odluku Povjerenstva Broj: 711-I-489-P-66-20/23-08-24 od 4. ožujka 2022.

Povjerenstvo je odlukom od 14. studenoga 2024. u odnosu na obveznika Petra Sprčića, člana Uprave trgovačkog društva Hrvatska elektroprivreda d.d., utvrdilo postojanje pretpostavki za pokretanje postupka vezano za moguću povredu odredbi članka 29. ZSSI-a u vezi s odredbama članka 10., članka 11. i članka 12. stavka 3. ZSSI-a kojima je propisana obveza potpune i istinite prijave podataka o imovinskom stanju obveznika, kao i odredbe članka 7. stavka 1. točke d) ZSSI-a kojom je propisana zabrana primitka dodatnih naknada za poslove obnašanja javnih dužnosti.

Sukladno odredbi članka 42. stavka 1. ZSSI-a, Povjerenstvo je obveznika dopisom od 14. studenoga 2024. KLASA: UP/I-034-02/24-01/77, URBROJ: 711-02-01/05-2024-04, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest zaprimio 28. studenoga 2024. te se na utvrđenja iste nije očitovao u propisanom roku, a niti naknadno.

Člankom 27. ZSSI-a propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju istoga.

Člankom 28. stavkom 1. ZSSI-a propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-a i stanja imovine kako proizlazi iz pribavljenih podataka nadležnih tijela iz članka 27. ZSSI-a. Obveznik je dužan, sukladno odredbi članka 28. stavka 2. ZSSI-a, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Uvidom u evidencije Povjerenstva utvrđeno je kako je za provjeru u postupku relevantna imovinska kartica koju je obveznik Petar Sprčić podnio 20. siječnja 2021. povodom promjene, a koja je aktualna u vrijeme objave predmetnog medijskog članka.

U postupku provjere podataka u imovinskoj kartici povodom promjene od 20. siječnja 2021. u dijelu koji se odnosi na prihode od primanja na mjesečnoj razini od dužnosti za koju se podnosi obveznik je naznačio iznos mjesečnog prihoda u bruto iznosu od 43.142,95 kuna, odnosno u neto iznosu od 27.692,73 kune, a za bračnog druga naznačena je plaća na mjesečnoj razinu u bruto iznosu od 34.387,82 kuna, odnosno u neto iznosu od 20.795,50 kuna. Nadalje, u dijelu „Podatci o nekretninama“ naznačene su sljedeće nekretnine:

- stan u Zagrebu, upisan u KO Zagreb, zk.ul.br. …, površine 219,05 m², zajedničko vlasništvo obveznika i bračnog druga obveznika,

- druge nekretnine u Zagrebu, upisane u KO Zagreb, zk.ul.br. …, površine 44,00 m², suvlasništvo obveznika i bračnog druga obveznika s trećom osobom.

Sukladno ustaljenoj i sudski potvrđenoj praksi Povjerenstva, koja je navedena i u objavljenoj Smjernici i uputi Povjerenstva od 24. prosinca 2018. o definiranju bitne promjene u imovini koja se mora prijaviti, prijavljeni iznosi redovitih i povremenih primitaka, koji se prijavljuju u imovinskoj kartici na mjesečnoj ili godišnjoj razini, mogu odstupati od stvarno ostvarenih primitaka u relevantnom razdoblju do 10%, dok se svako veće odstupanje smatra bitnom promjenom, odnosno izostanak prijave takve bitne promjene dovodi do mogućeg nesklada, odnosno nerazmjera u imovinskom stanju u smislu ZSSI-a.

U odnosu na plaću od obnašanja dužnosti, provjerena je točnost podatka od stupanja na dužnost do kraja 2020. godine, zaključno s imovinskom karticom od 20. siječnja 2021., podnesenoj prije predmetnog medijskog članka, odnosno saznanja koja su osnova za ovaj predmet.

Usporedbom podataka o neto primicima (plaći) od obnašanja dužnosti, prijavljenih u provjeravanim imovinskim karticama s podacima o istim primicima obveznika u Informacijskom sustavu Porezne uprave za godine na koje se iste imovinske kartice odnose, proizlazi da su podaci koje je obveznik prijavio valjani, odnosno nije utvrđeno bitno odstupanje iz kojeg bi proizlazio mogući nerazmjer.

Usporedbom OIB-a … navedenog u imovinskim karticama obveznika Petra Sprčića i OIB-a navedenog u Informacijskom sustavu Porezne uprave i zemljišnim knjigama, Povjerenstvo je utvrdilo kako je riječ o istoj osobi, odnosno o … kao bračnom drugu obveznika Petra Sprčića.

Nadalje, u odnosu na bračnog druga obveznika …, usporedbom podataka o neto plaći bračnog druga, prijavljenih u provjeravanim imovinskim karticama s podacima o istim primicima obveznika u Informatičkom sustavu Porezne uprave za godine na koje se iste imovinske kartice odnose, proizlazi kako su podaci koje je obveznik prijavio valjani, odnosno nije utvrđeno bitno odstupanje iz kojeg bi proizlazio mogući nerazmjer.

Nadalje, neposrednim uvidom u Informacijski sustav Porezne uprave i zemljišne knjige utvrđeno je kako je kod Općinskog građanskog suda u Zagrebu, Zemljišnoknjižnog odjela Zagreb, KO Grad Zagreb upisano sljedeće:

* u zk.ul.br. …, pod kat. česticu …, označenu kao stambena zgrada br. 7 i 7 a i dvorište, upisan, sa suvlasničkim dijelom ETAŽNO VLANIŠTVO (E-2) povezan, posebni dio nekretnine – stan S2, ukupne površine 166,13 m², s lođom površine 8,30 m², terasom na krovu površine 47,24 m², te pripadaka natkrivene terase u podrumu površine 32,01 m², natkrivane terase u prizemlju površine 20,77 m² i vrta površine 85,00 m², na kojem su posebnom dijelu kao vlasnici upisani Petar Sprčić i …,
* u zk.ul.br. …, pod kat. čestice … i …, označene kao dvorište, ukupne površine 29 m², upisani Petar Sprčić i …, svaki sa suvlasničkim dijelom od 1/4, zajedno s trećom osobom, čiji suvlasnički dio iznosi 2/4.

Usporedbom podataka iz provjeravanih imovinskih kartica obveznika Petra Sprčića i prikupljenih podataka od nadležnih tijela proizlazi mogući nerazmjer između prijavljenih i prikupljenih podataka u pogledu nekretnine – dvorišta, upisanog u KO Grad Zagreb, zk.ul.br. …, u pogledu bitne razlike između prijavljene i uknjižene površine.

Povjerenstvo je obveznika Zaključkom od 24. travnja 2024. KLASA: 034-13/24-01/8, URBROJ: 711-02-02/04-2024-3, pozvalo da u roku od 15 dana od primitka istoga dostavi očitovanje s potrebnim dokazima u odnosu na mogući nerazmjer između prijavljene imovine iz imovinske kartice obveznika podnesene 20. siječnja 2021. i stanja imovine kako proizlazi iz podataka pribavljenih od nadležnih tijela i to u dijelu “Podaci o nekretninama”, u odnosu na nekretninu – dvorište, upisan u KO Zagreb, zk.ul.br. …, suvlasništvo obveznika i bračnog druga obveznika s trećom osobom, za koju je obveznik prijavio da je površine 44 m², dok iz zemljišnoknjižnog uloška proizlazi kako je ista nekretnina površine 29 m².

Obveznik je navedeni Zaključak prema zaprimio 29. travnja 2024. te se na utvrđenja istoga očitovao dopisom koji je u Povjerenstvu zaprimljen 8. svibnja 2024. i u kojem je naveo da je omaškom prikazao veću površinu umjesto manje u dijelu “Podaci o nekretninama”, u odnosu na nekretninu – dvorište, upisan u KO Zagreb, zk.ul.br. …, jer je iskazao godinu dana zastarjeli podatak za površinu navedene čestice i nekretnine. Obveznik dalje pojašnjava da je površina navedene nekretnine nekad iznosila 44 m², no da je Grad Zagreb nakon parcelacije građevinske parcele za kuću i izgradnje kuće, na kraju izvlastio i 15 m², sukladno Zakonu o cestama koji sada ulaze u koridor ulice – nerazvrstane ceste pa je preostalo 29 m² površine. Obveznik upućuje na zabilježbu iz zemljišnoknjižnog izvatka u kojoj se navodi sljedeće:

“*Zaprimljeno 17.01.2019.g. pod brojem Z-…*

*Temeljem prijavnog lista RN … k.o. Maksimir, uvjerenja Gradskog ureda za prostorno uređenje, izgradnju grada, graditeljstvo, komunalne poslove I promet klasa: 340-01/16-01/313, urbroj: 251-13-93/103-17-203 od 19. listopada 2017. čl. 131. Zakona o cetsama: - promjena površine zkčbr…. dvorište, Gornji prečac, površine 25 m2 tako da se upisuje: … Gornji prečac, dvorište, površine 10 m2*”.

Obveznik naposljetku navodi da ovime ispravlja navedeni podatak u skladu s uočenim viškom kvadrata te navodi da je dvorište (mala uzdužna parcela uzduž ulice i ispred pločnika) upisano u KO Zagreb, zk.ul.br. … površine 29 m², suvlasništvo obveznika i bračnog druga obveznika s trećom osobom.

Nadalje, tijekom provedenog postupka redovite provjere utvrđene su okolnosti koje ukazuju na moguću povredu odredbe članka 7. stavka 1. točke d) ZSSI-a kojom je propisano da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je stoga dopisom od 31. srpnja 2024. KLASA: UP/I-034-02/24-01/77, URBROJ: 711-02-01/05-2024-02, od trgovačkog društva Hrvatska elektroprivreda d.d. zatražilo dostavu očitovanja jesu li obvezniku Petru Sprčiću od 1. siječnja 2018. isplaćene božićnice, uskrsnice, regres za godišnji odmor, dar za dijete, nagrada (bonus) za ostvarene rezultate poslovanja ili drugi oblici dodatnog nagrađivanja, uplata u dobrovoljni mirovinski fond, dodatno zdravstveno osiguranje, životno osiguranje ili druge naknade pored isplaćene plaće.

Trgovačko društvo Hrvatska elektroprivreda d.d. odgovorilo je dopisom od 13. kolovoza 2024. uz koji je priložen pregled primitaka isplaćenih obvezniku Petru Sprčiću od početka obnašanja javne dužnosti člana Uprave u istom trgovačkom društvu. Prema navedenom pregledu obvezniku su isplaćene sljedeće naknade:

2018. godine - životno osiguranje - 2.452,42 eura neto

 - nagrada za radne rezultate - 331,81 eura neto

 - bon (Uskrs) - 53,09 eura neto

 - poticaj pokrovitelja (dobrovoljni mirovinski fond) - 159,27 eura neto

 - dar za dijete -159,27 eura neto

 - prigodna nagrada (regres) - 331,81 eura neto

 - dopunsko zdravstveno osiguranje - 72,34 eura neto

2019. godine - životno osiguranje - 2.460,85 eura neto

 - nagrada za radne rezultate - 663,31 eura neto

 - bon (Uskrs) - 53,09 eura neto

 - poticaj pokrovitelja (dobrovoljni mirovinski fond) - 159,27 eura neto

 - dar za dijete - 159,27 eura neto

 - prigodna nagrada (regres) - 331,81 eura neto

 - dopunsko zdravstveno osiguranje - 86,76 eura neto

2020. godine - životno osiguranje - 2.517,89 eura neto

 - nagrada za radne rezultate - 617,16 eura neto

 - bon (Uskrs) - 13,27 eura neto

 - poticaj pokrovitelja (dobrovoljni mirovinski fond) - 191,12 eura neto

 - dar za dijete - 159,27 eura neto

 - jubilarna nagrada - 331,81 eura neto

 - prigodna nagrada (regres) - 311,90 eura neto

 - dopunsko zdravstveno osiguranje - 79,53 eura neto

2021. godine - životno osiguranje - 2.489,89 eura neto

 - nagrada za radne rezultate - 663,62 eura neto

 - bon (Uskrs) - 79,63 eura neto

 - poticaj pokrovitelja (dobrovoljni mirovinski fond) - 191,12 eura neto

 - dar za dijete - 159,27 eura neto

 - prigodna nagrada (regres) - 331,81 eura neto

 - dopunsko zdravstveno osiguranje - 60,71 eura neto

2022. godine - životno osiguranje - 2.500,08 eura neto

 - nagrada za radne rezultate - 663,62 eura neto

 - bon (Uskrs) - 79,63 eura neto

 - poticaj pokrovitelja (dobrovoljni mirovinski fond) - 191,12 eura neto

 - dar za dijete - 159,27 eura neto

 - prigodna nagrada (regres) - 331,81 eura neto

 - dopunsko zdravstveno osiguranje - 78,04 eura neto

2023. godine - životno osiguranje - 2.500,00 eura neto

 - nagrada za radne rezultate - 995,42 eura neto

 - bon (Uskrs) - 79,63 eura neto

 - poticaj pokrovitelja (dobrovoljni mirovinski fond) - 318,53 eura neto

 - dar za dijete - 132,73 eura neto

 - prigodna nagrada (regres) - 663,62 eura neto

 - dopunsko zdravstveno osiguranje - 101,81 eura neto

2024. godine - bon (Uskrs) - 132,72 eura neto

 - prigodna nagrada (regres) - 331,81 eura neto

 - dopunsko zdravstveno osiguranje - 42,08 eura neto

U dopisu trgovačkog društva Hrvatska elektroprivreda d.d. također se navodi da su navedena prava obvezniku Petru Sprčiću osigurana ugovorom o radu koji je potpisao s predsjednikom Nadzornog odbora tog trgovačkog društva.

Uvidom u upisnik predmeta Povjerenstva utvrđeno je da je isto 4. ožujka 2022. na 162. sjednici donijelo Odluku Broj: 711-I-489-P-66-20/23-08-24 kojom je, pored ostalog, utvrđeno da je istovremenim primanjem plaće i dodatne naknade za obnašanje dužnosti u iznosu od 2.500,00 kn u 2018.g. i 2019.g. zavedenu pod oznakom primitka 22 Prigodne nagrade do propisanog iznosa (božićnica, naknada za godišnji odmor i sl.) te primanjem dodatne naknade u iznosu od 2.500,00 kn u 2018.g. i 5.000,00 kn u 2019.g. zavedene pod oznakom primitka 63 Novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.), dužnosnik Petar Sprčić, član Uprave trgovačkog društva HEP d.d., počinio povredu odredbe članka 7. točke d) ZSSI/11-a. Navedena Odluka Povjerenstva potvrđena je presudom Upravnog suda u Zagrebu posl. br. UsI-1484/23 od 19. lipnja 2023., a koja je potvrđena presudom Visokog upravnog suda Republike Hrvatske posl. br. Usž-2731/2023 od 22. veljače 2024.

Člankom 32. stavkom 1. podstavkom 4. ZSSI-a propisano je da je nadležnost Povjerenstva izrada smjernica i uputa obveznicima u svrhu učinkovitog sprječavanja sukoba interesa te je slijedom navedenog Povjerenstvo 31. siječnja 2022. donijelo Smjernicu o zabrani primitka dodatne naknade iz članka 7. stavka 1. točke d) ZSSI-a.

U navedenoj Smjernici utvrđeno je da obveznici iz članka 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika već drugim dodatkom za obnašanje javne dužnosti.

Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. Povjerenstvo je utvrdilo primitke koje obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, smiju primiti pored plaće koju primaju za obnašanje javne dužnosti.

Obveznici ZSSI-a istovremeno uz primanje plaće za obnašanje javne dužnosti ne mogu ostvarivati druge primitke koji ujedno ne predstavljaju naknadu stvarnih troškova nastalih u obnašanju javne dužnosti jer bi se u tom slučaju radilo o zabranjenim naknadama u smislu odredbe članka 7. stavka 1. točke d) ZSSI-a. Povjerenstvo napominje da pravo na navedene naknade utvrđeno ugovorom o radu ne utječe na drugačiju odluku u ovoj pravnoj stvari imajući u vidu izričitu zakonsku zabranu propisanu ZSSI-em za određenu skupinu njegovih adresata.

Sukladno navedenom, istovremenim primanjem plaće i dodatne naknade za obnašanje javne dužnosti u sljedećim neto iznosima:

- u 2018. godini - životnog osiguranja u iznosu od 2.452,42 eura, bona za Uskrs u iznosu od 53,09 eura, poticaja pokrovitelja (dobrovoljni mirovinski fond) u iznosu od 159,27 eura, dara za dijete u iznosu od 159,27 eura i dopunskog zdravstvenog osiguranja u iznosu od 72,34 eura;

- u 2019. godini - životnog osiguranja u iznosu od 2.460,85 eura, bona za Uskrs u iznosu od 53,09 eura, poticaja pokrovitelja (dobrovoljni mirovinski fond) u iznosu od 159,27 eura, dara za dijete u iznosu od 159,27 eura i dopunskog zdravstvenog osiguranja u iznosu od 86,76 eura

- u 2020. godini - životnog osiguranja u iznosu od 2.517,89 eura, nagrade za radne rezultate u iznosu od 617,16 eura, bona za Uskrs u iznosu od 13,27 eura, poticaja pokrovitelja (dobrovoljni mirovinski fond) u iznosu od 191,12 eura, dara za dijete u iznosu od 159,27 eura, jubilarne nagrade u iznosu od 331,81 eura, prigodne nagrade (regres) u iznosu od 311,90 eura i dopunskog zdravstvenog osiguranja u iznosu od 79,53 eura;

- u 2021. godini - životnog osiguranja u iznosu od 2.489,89 eura, nagrade za radne rezultate u iznosu od 663,62 eura, bona za Uskrs u iznos od 79,63 eura, poticaja pokrovitelja (dobrovoljni mirovinski fond) u iznosu od 191,12 eura, dara za dijete u iznosu od 159,27 eura, prigodne nagrade (regres) u iznosu od 331,81 eura i dopunskog zdravstvenog osiguranja u iznosu od 60,71 eura,

- u 2022. godini - životnog osiguranja u iznosu od 2.500,08 eura, nagrade za radne rezultate u iznosu od 663,62 eura, bona za Uskrs u iznosu od 79,63 eura, poticaja pokrovitelja (dobrovoljni mirovinski fond) u iznosu od 191,12 eura, dara za dijete u iznosu od 159,27 eura, prigodne nagrade (regres) u iznosu od 331,81 eura i dopunskog zdravstvenog osiguranja u iznosu od 78,04 eura,

- u 2023. godini - životnog osiguranja u iznosu od 2.500,00 eura, nagrade za radne rezultate u iznosu od 995,42 eura, bona za Uskrs u iznosu od 79,63 eura, poticaja pokrovitelja (dobrovoljni mirovinski fond) u iznosu od 318,53 eura, dara za dijete u iznosu od 132,73 eura, prigodne nagrade (regres) u iznosu od 663,62 eura i dopunskog zdravstvenog osiguranja u iznosu od 101,81 eura,

- u 2024. godini - bona za Uskrs u iznosu od 132,72 eura, prigodne nagrade (regres) u iznosu od 331,81 eura i dopunskog zdravstvenog osiguranja u iznosu od 42,08 eura, obveznik Petar Sprčić, član Uprave trgovačkog društva Hrvatska elektroprivreda d.d., počinio je povredu članka 7. stavka 1. točke d) ZSSI-a.

Povjerenstvo je stoga donijelo odluku kao u točki I. izreke ove Odluke.

Nadalje, Povjerenstvo je utvrdilo da je propustom da po pisanom pozivu Povjerenstva u danom roku priloži odgovarajuće dokaze u odnosu na nerazmjer između prijavljene imovine iz izvješća o imovinskom stanju dužnosnika od 20. siječnja 2021. te stanja imovine kako proizlazi iz podataka pribavljenih od nadležnih tijela, i to u dijelu „Podaci o nekretninama“, u odnosu na nekretninu – dvorište, upisan u k.o. Zagreb, zk.ul. …, suvlasništvo obveznika i bračnog druga obveznika s trećom osobom, za koju je obveznik prijavio da je površine 44 m², dok iz zemljišnoknjižnog uloška proizlazi kako je ista nekretnina površine 29 m², obveznik Petar Sprčić, član Uprave trgovačkog društva Hrvatska elektroprivreda d.d., počinio povredu članka 29. ZSSI-a u vezi s odredbama članka 10., članka 11. i članka 12. stavka 3. toga Zakona.

Povjerenstvo ističe da prilaganje odgovarajućih dokaza potrebnih za usklađivanje podataka navedenih u podnesenim imovinskim karticama u smislu članka 28. i 29. ZSSI-a, znači da je obveznik trebao dokazati, odnosno dostaviti dokumentaciju iz koje proizlazi da su podaci o imovini koje je naveo u podnesenim imovinskim karticama točni, a da podaci koje je Povjerenstvo prikupilo u postupku redovite provjere ne prikazuju stvarno stanje imovine obveznika, što obveznik nije učinio svojim očitovanjem u postupku redovite provjere dok očitovanje na obavijest o ispunjenju pretpostavki za pokretanje postupka obveznik nije niti dostavio.

Opravdavanje utvrđenog nesklada odnosno nerazmjera, odnosno prilaganje odgovarajućih dokaza potrebnih za usklađivanje podataka u podnesenim imovinskim karticama u smislu članaka 28. i 29. ZSSI-a, znači da je obveznik trebao obrazložiti te dokazati da je njegovo imovinsko stanje koje je prikazao u podnesenim imovinskim karticama istinito i točno, odnosno da podaci prikupljeni od nadležnih tijela ne prikazuju stvarno stanje imovine obveznika, a što u konkretnom slučaju nije obrazloženo odnosno dokazano.

Povjerenstvo je stoga donijelo odluku kao u točki II. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 7. i članka 29. toga Zakona, Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to duljinu razdoblja u kojem je obveznik istovremeno primao plaću i dodatne naknade za obnašanje javne dužnosti, a koje se odnosi na čak sedam godina (2018., 2019., 2020., 2021., 2022., 2023. i 2024.), iznos primljenih naknada, više različitih vrsta naknada, potom okolnost da se obveznik na obavijest o ispunjenju pretpostavki za pokretanje postupka nije očitovao, kao i uzevši u obzir da je riječ o obvezniku protiv kojeg je Povjerenstvo donijelo Odluku Broj: 711-I-489-P-66-20/23-08-24 od 4. ožujka 2022. kojom je utvrđeno da je obveznik povrijedio odredbu članka 7. točke d) ZSSI/11-a i kojom je obvezniku izrečena sankcija u vidu obustave isplate dijela neto mjesečne plaće u ukupnom iznosu od 3.000,00 kn (398,17 eura), Povjerenstvo je utvrdilo primjerenim obvezniku za povredu odredbe članka 7. stavka 1. točke d) ZSSI-a i povredu članka 29. ZSSI-a, u vezi s odredbama članka 10., članka 11. i članka 12. stavka 3. toga Zakona, izreći novčanu sankciju iz članka 48. stavka 1. točke 2. ZSSI-a u iznosu od 5.000,00 eura.

Povjerenstvo je stoga donijelo odluku kao u točki III. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Petar Sprčić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana